CELEX: 
Language: bg
Date: 2022-02-10 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Делегиран регламент (ЕС) 2015/61 за допълнение на Регламент (ЕС) № 575/2013 на Европейския парламент и на Съвета по отношение на изискването за ликвидно покритие за кредитните институции

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               1.1.Контекст на измененията на Делегирания регламент относно ОЛП
            
            
               С публикуваната на 27 ноември 2019 г. Директива (ЕС) 2019/2162
                  1
                (Директива за покритите облигации – ДОБ) се въведе обща уредба на емитираните в Съюза покрити облигации. Сред минималните определени в ДОБ задължения спадат някои отнасящи се до покритите облигации изисквания за ликвидност, които трябва да се съгласуват с вече съществуващите изисквания за ликвидност в Регламент (ЕС) № 575/2013
                  2
                (Регламент за капиталовите изисквания – РКИ) и в Делегиран регламент (ЕС) 2015/61 на Комисията
                  3
                („делегиран регламент за ОЛП“).
            
            
               Делегираният регламент за ОЛП е приложим за всички кредитни институции, в т.ч. за тези, които емитират покрити облигации. Тези кредитни институции понастоящем подлежат на изискване за ликвидно покритие за 30 календарни дни. Това изискване задължава емитентите на покрити облигации да разполагат с достатъчно ликвидни активи за покриване на нетните изходящи ликвидни потоци, в т.ч. на произтичащите от програмите им за покрити облигации. 
            
            
               Същевременно ДОБ изисква от кредитните институции, емитиращи покрити облигации, да поддържат по всяко време ликвиден буфер („ликвиден буфер за пула от обезпечения“), съставен от ликвидни активи, налични за покриване на нетните изходящи ликвидни потоци по техните програми за покрити облигации за период от 180 дни. 
            
            
               Ликвидният буфер за пула от обезпечения съгласно ДОБ включва активи, които отговарят на всички изисквания с изключение на едно, за да бъдат признати като ликвидни активи съгласно делегирания регламент за ОЛП: активите в ликвидния буфер за пула от обезпечения подлежат на посоченото в член 12 от ДОБ изискване за отделяне. . Тези обособени активи са юридически недостъпни за всички кредитори, освен за инвеститорите в покрити облигации. Изискването за отделяне, чиято цел е да се осигури висока степен на защита на инвеститорите в покрити облигации, е възлов елемент на ДОБ. То обаче дублира изискванията за ликвидност, които емитентите на покрити облигации трябва да спазват, тъй като едновременно с това трябва да бъдат поддържани два отделни ликвидни буфера, съставени от сходни ликвидни активи. По-специално, през първите 30 дни двете изисквания за ликвидност се припокриват.
            
            
               С цел да се позволи на държавите членки да преодолеят това припокриване, в ДОБ е предвидена възможност за тях да освободят емитиращите покрити облигации кредитни институции, които изпълняват другите заложени в правото на Съюза изисквания за ликвидност, от специфичното изискване за ликвиден буфер за пула от обезпечения. Тази разпоредба на ДОБ позволява и по-добро формулиране както на изискванията за ликвидност за пула от обезпечения, така и на изискванията за ликвидност съгласно правилата за ОЛП.
            
            
               От друга страна, използването на горепосоченото освобождаване с цел избягване на двойно отчитане не изглежда обосновано от пруденциална гледна точка, тъй като, след обособяване на притежанията на кредитната институция при сценарий на напрежение, то ще доведе до намаляване на ликвидните активи в пула от обезпечения, предназначени да покриват собствените ѝ задължения за плащане. Това е така, защото ликвидните активи, които изпълняват общото изискване за ликвидно покритие, по дефиниция са свободни от тежести, т.е. те са налични без ограничения за кредитната институция. Ликвидните активи, държани в изпълнение на изискването на ДОБ за ликвиден буфер за пула от обезпечения, са обременени с тежести поради изискваното от посочената директива отделяне на активите, което означава, че те са извън обсега на инвеститорите в пасиви на кредитната институция, които не са покрити облигации.
            
            
               Най-прагматичният начин за премахване на припокриването при същевременно запазване на пруденциалната стабилност е да се позволи на кредитните институции да третират ликвидните активи, държани като част от ликвидния буфер за пула от обезпечения, като свободни от тежести до размера на нетните изходящи ликвидни потоци, произтичащи от свързаната с този пул от обезпечения програма за покрити облигации. Това е първото и най-важното предложено изменение (новият параграф 2а в член 7 от делегирания регламент за ОЛП). Така се решава въпросът с двойното отчитане, тъй като ликвидните активи в пула от обезпечения, които удовлетворяват всички качествени критерии, определени в делегирания регламент за ОЛП (в т.ч. проверката чрез осребряване, по силата на член 8, параграф 4 от посочения делегиран регламент; с предложената промяна ще се позволи на кредитните институции да извършват проверката чрез осребряване, като използват активи, държани извън ликвидния буфер за пула от обезпечения, доколкото тези активи са достатъчно представителни за активите, държани в този буфер), ще могат да бъдат отчитани както в ликвидния буфер за пула от обезпечения, така и в ликвидния буфер за ОЛП.
            
            
               За целите на ликвидния буфер за ОЛП признаването все пак ще бъде ограничено до размера на ликвидните активи в пула от обезпечения, необходими за покриване на нетните изходящи ликвидни потоци, произтичащи от свързаната с този пул от обезпечения програма за покрити облигации. Това ограничение няма да позволи изкуствено подобряване на ОЛП на емитентите на покрити облигации чрез необосновано признаване на ликвидните активи, държани в пула от обезпечения, като по-специално няма да позволи при изчисляването на ОЛП да бъдат взимани предвид някои ликвидни активи, държани в пула от обезпечения, въпреки факта, че са обособени и следователно не са налични за покриване на други изходящи потоци освен произтичащите от пула от обезпечения. 
            
            
               Налага се и допълнително изменение, за да се възстанови съгласуването на някои пруденциално стабилни национални модели за емитиране на покрити облигации с изискванията за ОЛП. Въпреки че основните им белези съблюдават изискванията на ДОБ (напр. правила за защита на инвеститорите в покрити облигации), тези национални модели за емитиране на покрити облигации ще страдат от ликвидно покритие структурно под 100 % и неадекватно отразяване на ликвидния риск. С цел да се разреши този проблем се предвижда допълнително изменение, което да възпроизведе, но по-консервативно в пруденциален аспект, вече действащите разпоредби на Регламент (ЕС) № 575/2013 за изчисляване на отношението на нетното стабилно финансиране (ОНСФ), които позволяват да се считат за свободни от тежести активите, обвързани с незадължително свръхобезпечаване на емисия на покрити облигации. С предложеното изменение тези активи, обвързани с незадължително свръхобезпечаване, ще получат в делегирания регламент за ОЛП същото пруденциално третиране, стига емитиращата покрити облигации институция да изпълнява определени качествени и количествени изисквания (които не са наложени при ОНСФ). Така предложеното изменение няма да засегне правната защита, предоставена, в частност от ДОБ, на инвеститорите в покрити облигации, нито ще отслаби пруденциалния профил на ликвидния риск на емитента на покрити облигации. 
            
            
               Също така, с предложеното изменение на делегирания регламент за ОЛП се изясняват някои негови настоящи разпоредби. 
            
            
               На първо място, позоваванията на „обезпечени кредитни сделки“ в член 28, параграф 3 и в член 32, параграф 3, буква б) и параграф 4 от делегирания регламент за ОЛП ще се заменят с позовавания на „сделки за финансиране с ценни книжа“ – термин, определен в член 4, параграф 1, точка 139 от РКИ. Така текстът ще бъде по-тясно съгласуван с международно договорения от Базелския комитет по банков надзор стандарт за ОЛП. 
            
            
               На второ място, в член 7, параграф 4, буква ж) от делегирания регламент за ОЛП ще се добави позоваване на официалните агенции за експортно кредитиране (АЕК), за да се осигури  еднакво третиране на емитираните от АЕК ценни книжа, гарантирани от централното правителство на държава членка, независимо от организационната структура на дадената АЕК. Такова изменение е в съответствие с препоръките, направени от Европейския банков орган (ЕБО) в доклада му от 20 декември 2013 г.
                  4
               , изготвен по силата на член 509, параграфи 3 и 5 от Регламент (ЕС) № 575/2013.
            
            
               В делегирания регламент за ОЛП се предлагат и още няколко изменения с оглед на съгласуването му с член 129 от РКИ, изменен с Регламент (ЕС) 2019/2160
                  5
                (последният изменя РКИ по отношение на регулаторното капиталово третиране на експозициите под формата на покрити облигации и като такъв е част, заедно с ДОБ, от нормативната уредба на покритите облигации), и с ДОБ. По-специално някои от заложените в членове 10, 11 и 12 от делегирания регламент за ОЛП критерии за третиране на покритите облигации като активи съответно от ниво 1, ниво 2А и ниво 2Б препращат към (части от) член 129 от РКИ. Преди приемането на ДОБ например за определяне на термина „покрита облигация“ се използваше член 129 от РКИ. След приемането и влизането в сила на ДОБ такова позоваване изглежда анахронично, тъй като изискванията на ДОБ обхващат всички покрити облигации, емитирани в ЕС. Аналогично, изискването за прозрачност, което е възлово изискване при емитирането и сделките с покрити облигации, понастоящем се съдържа в член 129, параграф 7 от РКИ. С въвеждането на ДОБ обаче темата вече е специално разгледана и широко развита в член 14 от нея. 
            
            
               Поради това в предложението се предлага членове 10, 11 и 12 от делегирания регламент за ОЛП да се изменят, за да се осигури горепосоченото съгласуване. Разпоредбите са формулирани така, че да не се засегне възможността за благоприятно ликвидно третиране на емитираните преди 8 юли 2022 г. покрити облигации, които изпълняват изискванията на член 52, параграф 4 от Директива 2009/65/ЕО
                  6
               .
            
            
               1.2.Оценка на въздействието 
            
            
               Въздействието на предложените промени се смята за ограничено, поради което не се предлага да се извършва подробна оценка на въздействието. Обхватът на основното изменение, отнасящо се до връзката между изискванията за ликвидност в ДОБ и Делегирания регламент за ОЛП, е тесен, тъй като включва само емитентите на покрити облигации. С изменението се подобрява подходящият характер на уредбата на дейностите по емитиране на покрити облигации. 
            
         
         
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Комисията се допита до експертната група по банково дело, плащания и застраховане, която включва експерти от държавите членки, както и представители на Европейския парламент, Европейския банков орган и Европейската централна банка. 
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Предвид ограничения обем на промените се предлага да се измени съществуващият Делегиран регламент относно ОЛП, а не да се приема изцяло нов текст. Това означава запазване на структурата на първоначалния Делегиран регламент относно ОЛП. Съгласно член 462 от РКИ Комисията запазва за неопределен срок правомощието да направи преглед на делегирания регламент.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 10.2.2022 година
            
            
               за изменение на Делегиран регламент (ЕС) 2015/61 за допълнение на Регламент (ЕС) № 575/2013 на Европейския парламент и на Съвета по отношение на изискването за ликвидно покритие за кредитните институции
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и за изменение на Регламент (ЕС) № 648/2012
                  7
               , и по-специално член 460 от него,
            
            
               като има предвид, че:
            
            
               (1)Делегиран регламент (ЕС) 2015/61 на Комисията
                  8
                следва да бъде изменен, за да се подобри възможността за емитиращите покрити облигации кредитни институции да спазват, от една страна, определеното в член 4, параграф 1 от посочения делегиран регламент общо изискване за ликвидно покритие за период на напрежение от 30 календарни дни и, от друга страна, определеното в член 16 от Директива (ЕС) 2019/2162 на Европейския парламент и на Съвета
                  9
                изискване за ликвиден буфер за пула от обезпечения за държаните ликвидни активи за покриване на нетните изходящи ликвидни потоци през следващите 180 дни. Налагат се допълнителни изменения, за да се изяснят някои съществуващи разпоредби и да се съгласува текстът на Делегиран регламент (ЕС) 2015/61 с определенията в Регламент (ЕС) № 575/2013 и в Директива (ЕС) 2019/2162. 
            
            
               (2)Общото изискване за ликвидно покритие, определено в член 4, параграф 1 от Делегиран регламент (ЕС) 2015/61, и изискването за ликвиден буфер за пула от обезпечения, определено в член 16 от Директива (ЕС) 2019/2162, задължават емитиращите покрити облигации кредитни институции да държат определен размер ликвидни активи за един и същ период от 30 календарни дни. Кредитните институции обаче не следва да са задължени да покриват за същия период едни и същи изходящи потоци с различни ликвидни активи. С цел да се преодолее това припокриване критерият за обремененост с тежести съгласно общото изискване за ликвидно покритие следва отново да се измени. Това изменение, заедно с разпоредбите, които вече са въведени в член 7 от Делегиран регламент (ЕС) 2015/61 и продължават да се прилагат спрямо обособените активи от пула от обезпечения, ще обхване ситуациите, при които обособените активи удовлетворяват критериите, за да бъдат признати, без да се нарушава пруденциалната строгост, за свободни от тежести. Това ново изменение ще третира ликвидните активи, държани като част от ликвидния буфер за пула от обезпечения, като свободни от тежести до размера на нетните изходящи ликвидни потоци, произтичащи от свързаната с този пул от обезпечения програма за покрити облигации.
            
            
               (3)Допълнително съображение е фактът, че в някои държави членки се прилагат специфични модели за емитиране на покрити облигации, които се характеризират със специфични правни изисквания, наложени на емитентите на покрити облигации с цел защита на инвеститорите и надхвърлящи изброените в Директива (ЕС) 2019/2162. Емитирането на покрити облигации от емитентите на покрити облигации, които подлежат на такива специфични правни изисквания, е сходно с това при останалите емитенти на покрити облигации в ЕС и следователно профилът им на ликвиден риск също е сходен. Въпросните модели също така осигуряват висока степен на защита на емитентите на покрити облигации, по-специално чрез прибягване до незадължително свръхобезпечаване на емисиите на техните програми за покрити облигации. От друга страна, всички активи на тези емитенти на покрити облигации са обвързани с пуловете от обезпечения и поради това се приемат за обременени с тежести, което ги прави недостъпни и неприемливи за целите на ликвидния буфер при отношението на ликвидно покритие (ОЛП). Това положение би поставило въпросните емитенти на покрити облигации в нарушение на предвиденото за тях в Регламент (ЕС) № 575/2013 и Делегиран регламент (ЕС) 2015/61 изискване за ликвидно покритие, с което се създават неравнопоставени условия на конкуренция сред емитентите въпреки сходството на пруденциалните им профили. За да изпълнят задължителните и незадължителните изисквания за свръхобезпеченост при програмите за емитиране на покрити облигации, емитентите на покрити облигации са оперативно принудени да емитират подчинен дълг. Общият нетен изходящ ликвиден поток при тези емитенти е по-висок от нетния изходящ ликвиден поток, произтичащ единствено от емитираните покрити облигации. В този контекст следва да се въведат допълнителни изменения, за да се позволи в някои специфични и ограничени ситуации активите, държани в пула от обезпечения, да бъдат признати за свободни от тежести, за да се изпълнят незадължителните изисквания за свръхобезпеченост. С цел подобно разширяване на признаването на държаните в пула от обезпечения активи за свободни от тежести да не засегне пруденциалната строгост и да е в съответствие с изискванията за ОЛП, емитентите на покрити облигации следва да изпълняват няколко условия. По-специално тази разпоредба следва да се отнася само за емитентите на покрити облигации, които националното право задължава да обвързват всичките си активи с емитираните покрити облигации, при това до размера на активите, необходим за покриване на общия нетен изходящ ликвиден поток на дадения емитент на покрити облигации. 
            
            
               (4)Освен това е необходимо да се установят правила за осребряване с оглед на оценката на ликвидните активи, държани в ликвидния буфер за пула от обезпечения.
            
            
               (5)В съответствие с препоръките на Европейския банков орган (ЕБО) в доклада му от 20 декември 2013 г.
                  10
               , изготвен по силата на член 509, параграфи 3 и 5 от Регламент (ЕС) № 575/2013, всички видове облигации, емитирани или гарантирани от централното правителство и централната банка на държава членка или от наднационална институция, следва да бъдат признати за активи от ниво 1. В доклада на ЕБО се съдържа емпиричен и качествен анализ на високата или изключително високата ликвидност и кредитно качество на тези облигации и се заключава, че те удовлетворяват базелските стандарти за висока ликвидност и кредитно качество. Поради това покритите облигации, емитирани от официални агенции за експортно кредитиране, независимо от организационната структура на тези агенции, следва да бъдат признати за „ликвидни активи“ и следователно – за активи от ниво 1. 
            
            
               (6)С Регламент 2019/2160 на Европейския парламент и на Съвета
                  11
                бяха изменени някои от предвидените в член 129 от Регламент (ЕС) № 575/2013 условия за преференциално третиране на експозициите под формата на покрити облигации. Поради това препратките към посочения член в Делегиран регламент (ЕС) 2015/61 следва да бъдат съответно изменени.
            
            
               (7)Поради това Делегиран регламент (ЕС) 2015/61 следва да бъде съответно изменен.
            
            
               (8)Настоящият регламент следва да се прилага във връзка с разпоредбите на националното право за транспониране на Директива (ЕС) 2019/2162 и с Регламент (ЕС) № 575/2013, изменен с Регламент (ЕС) 2019/2160. С оглед на еднообразното прилагане на новата уредба, с която се въвеждат структурните характеристики на емитирането на покрити облигации, и на изменените изисквания за преференциално третиране, датата на прилагане на настоящия регламент следва да бъде същата като датата, от която държавите членки трябва да прилагат разпоредбите на националното право, с които се транспонира Директива (ЕС) 2019/2162, и като датата на прилагане на Регламент (ЕС) 2019/2160, 
            
         
         
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Делегиран регламент (ЕС) 2015/61 се изменя, както следва:
            
            
               1)в член 3 се добавят следните точки 13—16:
            
            
               „13) „сделка, обусловена от капиталовия пазар“ означава сделка, обусловена от капиталовия пазар, както е определена в член 192, точка 3 от Регламент (ЕС) № 575/2013;
            
            
               14) „програма за покрити облигации“ означава програма за покрити облигации, както е определена в член 3, точка 2 от Директива (ЕС) 2019/2162 на Европейския парламент и на Съвета*;
            
            
               15) „пул от обезпечения“ означава пул от обезпечения, както е определен в член 3, точка 3 от Директива (ЕС) 2019/2162;
            
            
               
                  16) „ликвиден буфер за пула от обезпечения“ означава ликвидният буфер, съставен от активи, считани за ликвидни и държани като част от пула от обезпечения, в изпълнение на член 16 от Директива (ЕС) 2019/2162.
               
            
            
               * Директива (ЕС) 2019/2162 на Европейския парламент и на Съвета от 27 ноември 2019 г. относно емитирането на покрити облигации и публичния надзор върху тях и за изменение на директиви 2009/65/ЕО и 2014/59/ЕС (ОВ L 328, 18.12.2019 г., стр. 29).“;
            
            
               2)член 7 се изменя, както следва:
            
            
               а)вмъкват се следните параграфи 2а и 2б: 
            
            
               „2а. Чрез дерогация от параграф 2 ликвидните активи, държани като част от ликвидния буфер за пула от обезпечения, се считат за свободни от тежести през посочения в член 4 период на напрежение от 30 календарни дни до размера на нетните изходящи ликвидни потоци, изчислени съгласно дял III от настоящия регламент, които произтичат от свързаните програми за покрити облигации, при условие че тези активи отговарят на всички други изисквания на дял II от настоящия регламент.
            
            
               2б. Ако ликвидните активи, държани в ликвидния буфер за пула от обезпечения, не се считат за свободни от тежести съгласно параграф 2а от настоящия член, те все пак се считат за свободни от тежести през посочения в член 4 период на напрежение от 30 календарни дни, когато са изпълнени следните условия:
            
            
               а)националното право задължава емитента на покрити облигации да обвързва всички свои активи с емисиите на покрити облигации;
            
            
               б)ликвидните активи са обвързани с емисиите на покрити облигации като незадължителна свръхобезпеченост;
            
            
               в)активите удовлетворяват всички изисквания на дял II от настоящия регламент;
            
            
               г)размерът на ликвидните активи, считани за свободни от тежести съгласно настоящия параграф, не надвишава общия размер на нетните изходящи ликвидни потоци, изчислен съгласно дял III от настоящия регламент.“; 
            
            
               б)параграф 4 се изменя, както следва:
            
            
               i)буква ж) се заменя със следното:
            
            
               „ж) друг субект, който извършва като основна дейност една или повече от дейностите, изброени в приложение I към Директива 2013/36/ЕС.“;
            
         
         
            
               ii)добавя се следната втора алинея:
            
            
               „За целите на настоящия член ДСЦС и официалните агенции за експортно кредитиране в държавите членки не спадат към посочените в първа алинея, буква ж) субекти.“;
            
            
               3)в член 8, параграф 4 се добавя следната трета алинея: 
            
            
               „За ликвидните активи, държани в ликвиден буфер за пула от обезпечения, изискването по първа алинея се счита за изпълнено, ако кредитната институция редовно и поне веднъж годишно осребрява ликвидни активи, които представляват достатъчно представителна извадка от държаните от нея активи в ликвидния буфер за пула от обезпечения, без да е необходимо да бъдат част от този буфер.“;
            
            
               4)в член 10, параграф 1 буква е) се изменя, както следва:
            
            
               а)подточки i) и ii) се заменят със следното: 
            
            
               „i)
                     те са покрити облигации по смисъла на член 3, точка 1 от Директива (ЕС) 2019/2162 или са емитирани преди 8 юли 2022 г. и удовлетворяват приложимите към датата на емитирането им изисквания на член 52, параграф 4 от Директива 2009/65/ЕО, което им позволява да се ползват до падежа си от преференциално третиране като покрити облигации;
            
            
               ii)
                     експозициите към институции в пула от обезпечения удовлетворяват изискванията на член 129, параграф 1, буква в) и член 129, параграф 1а от Регламент (ЕС) № 575/2013;“;
            
            
               б)подточка iii) се заличава;
            
            
               5)в член 11 параграф 1 се изменя, както следва:
            
            
               а)буква в) се изменя, както следва:
            
            
               i)подточки i) и ii) се заменят със следното: 
            
            
               „i)
                     те са покрити облигации по смисъла на член 3, точка 1 от Директива (ЕС) 2019/2162 или са емитирани преди 8 юли 2022 г. и удовлетворяват приложимите към датата на емитирането им изисквания на член 52, параграф 4 от Директива 2009/65/ЕО, което им позволява да се ползват до падежа си от преференциално третиране като покрити облигации;
            
            
               ii)
                     експозициите към институции в пула от обезпечения удовлетворяват изискванията на член 129, параграф 1, буква в) и член 129, параграф 1а от Регламент (ЕС) № 575/2013;“;
            
            
               ii)подточка iii) е заличава;
            
            
               б)в буква г) подточки iii), iv) и v) се заменят със следното:
            
            
               „iii)
                     покритите облигации са обезпечени с група активи от един или няколко от видовете, описани в член 129, параграф 1, букви б), г), е) и ж) от Регламент (ЕС) № 575/2013. Когато пулът включва заеми, обезпечени с недвижим имот, трябва да бъдат изпълнени изискванията на член 6, параграф 2, член 6, параграф 3, буква а) и член 6, параграф 5 от Директива (ЕС) 2019/2162;
            
            
               iv)
                     експозициите към институции в пула от обезпечения удовлетворяват изискванията на член 129, параграф 1, буква в) и член 129, параграф 1а от Регламент (ЕС) № 575/2013;
            
            
               v)
                     кредитната институция, която инвестира в покритите облигации, и емитентът спазват изискването за прозрачност, посочено в член 14 от Директива (ЕС) 2019/2162;“;
            
            
               6)в член 12, параграф 1 буква д) се изменя, както следва:
            
         
         
            
               а)подточка i) се заменя със следното: 
            
            
               „i)
                     те са покрити облигации по смисъла на член 3, точка 1 от Директива (ЕС) 2019/2162 или са емитирани преди 8 юли 2022 г. и удовлетворяват приложимите към датата на емитирането им изисквания на член 52, параграф 4 от Директива 2009/65/ЕО, което им позволява да се ползват до падежа си от пруденциално третиране като покрити облигации;“;
            
            
               б)подточки ii) и iii) се заличават; 
            
            
               7)в член 28 параграф 3 се изменя, както следва:
            
            
               а)в първа алинея уводната фраза се заменя със следното:
            
            
               „Кредитните институции умножават пасивите, чийто падеж настъпва в рамките на 30 календарни дни и които произтичат от сделки за финансиране с ценни книжа или сделки, обусловени от капиталовия пазар, по:“;
            
            
               б)във втора алинея първото изречение се заменя със следното:
            
            
               „Чрез дерогация от първа алинея, когато контрагентът по сделка за финансиране с ценни книжа или сделка, обусловена от капиталовия пазар, е местната централна банка на кредитната институция, ставката за изходящите потоци е 0 %.“;
            
            
               в)третата алинея се заменя със следното:
            
            
               „Чрез дерогация от първа алинея, при сделките за финансиране с ценни книжа и сделките, обусловени от капиталовия пазар, за които съгласно посочената алинея изискваната ставка за изходящите потоци е по-висока от 25 % и контрагентът по които е допустим, тази ставка се определя на 25 %.“;
            
            
               8)член 32 се изменя, както следва:
            
            
               а)в параграф 3, буква б) уводната фраза се заменя със следното:
            
            
               „б)
                     вземанията по сделки за финансиране с ценни книжа и сделки, обусловени от капиталовия пазар, с остатъчен срок до падежа от не повече от 30 календарни дни се умножават по:“;
            
            
               б)в параграф 4 първото изречение се заменя със следното:
            
            
               „Параграф 3, буква а) не се прилага за вземанията по сделки за финансиране с ценни книжа и сделки, обусловени от капиталовия пазар, които са обезпечени с ликвидни активи съгласно дял II, както е посочено в параграф 3, буква б).“
            
            
               Член 2
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Той се прилага от 8 юли 2022 г.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 10.2.2022 година.
            
         
         
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        Директива (ЕС) 2019/2162 на Европейския парламент и на Съвета от 27 ноември 2019 г. относно емитирането на покрити облигации и публичния надзор върху тях и за изменение на директиви 2009/65/ЕО и 2014/59/ЕС (ОВ L 328, 18.12.2019 г., стр. 29). 
               
               
                  
                     (2)
                  
                        Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) № 648/2012 (ОВ L 176, 27.6.2013 г., стр. 1). 
               
               
                  
                     (3)
                  
                        Делегиран регламент (ЕС) 2015/61 на Комисията от 10 октомври 2014 г. за допълнение на Регламент (ЕС) № 575/2013 на Европейския парламент и на Съвета по отношение на изискването за ликвидно покритие за кредитните институции (ОВ L 11, 17.1.2015 г., стр. 1). 
               
               
                  
                     (4)
                  
                        EBA Report of 20 December 2013 on appropriate uniform definitions of extremely high quality liquid assets (extremely HQLA) and high quality liquid assets (HQLA) and on operational requirements for liquid assets under Article 509(3) and (5) CRR.
               
               
                  
                     (5)
                  
                        Регламент (ЕС) 2019/2160 на Европейския парламент и на Съвета от 27 ноември 2019 г. за изменение на Регламент (ЕС) № 575/2013 по отношение на експозициите под формата на покрити облигации (ОВ L 328, 18.12.2019 г., стр. 1). 
               
               
                  
                     (6)
                  
                        Директива 2009/65/ЕО на Европейския парламент и на Съвета от 13 юли 2009 г. относно координирането на законовите, подзаконовите и административните разпоредби относно предприятията за колективно инвестиране в прехвърлими ценни книжа (ПКИПЦК) (ОВ L 302, 17.11.2009 г., стр. 32). 
               
               
                  
                     (7)
                  
                        ОВ L 176, 27.6.2013 г., стр. 1.
               
               
                  
                     (8)
                  
                        Делегиран регламент (ЕС) 2015/61 на Комисията от 10 октомври 2014 г. за допълнение на Регламент (ЕС) № 575/2013 на Европейския парламент и на Съвета по отношение на изискването за ликвидно покритие за кредитните институции (ОВ L 11, 17.1.2015 г., стр. 1).
               
               
                  
                     (9)
                  
                        Директива (ЕС) 2019/2162 на Европейския парламент и на Съвета от 27 ноември 2019 г. относно емитирането на покрити облигации и публичния надзор върху тях и за изменение на директиви 2009/65/ЕО и 2014/59/ЕС (ОВ L 328, 18.12.2019 г., стр. 29).
               
               
                  
                     (10)
                  
                        EBA Report of 20 December 2013 on appropriate uniform definitions of extremely high quality liquid assets (extremely HQLA) and high quality liquid assets (HQLA) and on operational requirements for liquid assets under Article 509(3) and (5) CRR.
               
               
                  
                     (11)
                  
                        Регламент (ЕС) 2019/2160 на Европейския парламент и на Съвета от 27 ноември 2019 г. за изменение на Регламент (ЕС) № 575/2013 по отношение на експозициите под формата на покрити облигации (ОВ L 328, 18.12.2019 г., стр. 1).